නවදිල්ලි පොදු රාජ්‍ය මණ්ඩලීය ක්‍රීඩා උළෙලේදී බොක්සිං රන් පදක්කම දිනාගත් මංජු වන්නිආරච්චිට එල්ල වූ තහනම් උත්තේජක භාවිතා කිරීමේ චෝදනාවට එරෙහිව දැවැන්ත මෙහෙයුමක් ආරම්භ වී ඇත.ඒ අනුව මංජුට එල්ල වූ චෝදනාව පිළිබඳ පොදු රාජ්‍ය මණ්ඩලීය ක්‍රීඩා උළෙලේ වෛද්‍ය මණ්ඩලය, ශ්‍රී ලංකාවේ විශේෂ වෛද්‍ය මණ්ඩලයක්, ශ්‍රී ලංකා බොක්සිං සංගමයේ විනය මණ්ඩලයක් හා පොලිසිය වෙන වෙනම පරීක්ෂණ ආරම්භ කිරීමට පියවරගෙන ඇත.රන් පදක්කම් ලාභී මංජු වන්නිආරච්චි තහනම් උත්තේජක භාවිතා කර තරග වැදුණේ යැයි නැගී ඇති චෝදනාව තරයේ ප්‍රතික්ෂේප කර ඇති අතර තම නිදොස් භාවය ඔප්පු කිරීම සඳහා තරගයෙන් පසුව ලබාගත් ‘බී’ මුත්‍රා සාම්පලය පරීක්ෂා කළ යුතු බවට විශේෂ ඉල්ලීමක් කර ඇත.